**KLAIPĖDOS MIESTO SAVIVALDYBĖS TARYBA**

**peticijų komisijos POSĖDŽIO PROTOKOLAS**

2022-10-19 Nr. TAR1-179

Klaipėda

Posėdžio data: 2022-10-17.

Posėdžio pradžia: 13.30 val. (nuotoliniu būdu).

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Digrienė, Elida Mantulovė, Arūnas Andziulis, Lina Skrupskelienė, Inga Ruibienė.

Kviestiniai asmenys: Savivaldybės administracijos Socialinės paramos skyriaus vedėja Audronė Liesytė, Socialinių išmokų poskyrio vedėja Gina Vilimaitienė.

Darbotvarkė.

Dėl Aidos Dumbrauskaitės kreipimosi (toliau – Kreipimasis) pripažinimo peticija.

SVARSTYTA. Aidos Dumbrauskaitės kreipimosi (toliau – Kreipimasis) pripažinimas peticija.

K. Bagdonas informuoja, kad yra gautas A. Dumbrauskaitės Kreipimasis dėl Lietuvos Respublikos piniginės socialinės paramos nepasiturintiems gyventojams įstatymo (toliau – Įstatymas) 8 straipsnio 6 dalies ir Piniginės socialinės paramos teikimo tvarkos aprašo, patvirtinto Klaipėdos miesto savivaldybės tarybos 2018 m. rugsėjo 27 d. sprendimu Nr. T2-200 „Dėl Piniginės socialinės paramos teikimo tvarkos aprašo patvirtinimo“, (toliau – Aprašas) 31.3 papunkčio pakeitimo. Prašo Socialinės paramos skyriaus atstovių paaiškinti apie susidariusią situaciją ir komisijos narių išsakyti savo nuomones dėl šio Kreipimosi pripažinimo peticija.

G. Vilimaitienė paaiškina, kad būste gyvenamąją vietą deklaruojantys A. Dumbrauskaitė su sūnumi ir šio būsto savininkas yra atskiros šeimos, pagal Įstatymo reglamentavimą bent vienai neturint teisės į kompensacijas, jos neskiriamos nė vienai šeimai. Taip pat paaiškina, jog Aprašo papunktis yra perkeltas iš Įstatymo.

A. Digrienė primena kokie Lietuvos Respublikos peticijų įstatymo keliami reikalavimai kreipimuisi pripažinti ar nepripažinti peticija. Taip pat pažymi, jog keisti Aprašo 31.3 papunktį yra savivaldybės tarybos kompetencija, tuo tarpu Įstatymo keitimas yra Seimo kompetencija. Domisi kiek Aprašo 31.3 papunkčio keitimas yra aktualus kitiems savivaldybės gyventojams ir ar turima pretenzijų iš pareiškėjų.

G. Vilimaitienė sako, jog yra atvejų, kada yra atliekamas buities sąlygų tikrinamas ir nustatoma, kad asmenys gyvenamąją deklaruoja, tačiau faktiškai negyvena. Įstatymu nustatyta vertinti teisę visų būste gyvenamąją vietą deklaruojančių asmenų (šeimų).

A. Andziulis prašo patikslinti pagal kokius dokumentus ir kokiomis teisėmis A. Dumbrauskaitė gyvena šiame bute. Mano, kad turėtų būti toks dokumentas, kuriame aiškiai būtų įvardinta kas ir už ką (šilumą, elektrą, vandenį) apmoka ir siūlo tokią sutartį pasirašyti su savininku.

I. Ruibienė paaiškina, kad A. Dumbrauskaitė gyvena uzufrukto teisėmis, kol vaikui sukaks 18 metų.

A. Liesytė patikslina, jog A. Dumbrauskaitė yra būsto savininko buvusi sugyventinė, o kadangi su būsto savininku nebuvo santuokoje, tai šiuo metu yra dvi atskiros šeimos.

G. Vilimaitienė pažymi, jog A. Dumbrauskaitė nėra šio būsto savininkė.

I. Ruibienė pastebi, kad kiekvieno atvejo aprašyti neįmanoma, tačiau jis turi atitikti sąlygas, kurias numato Įstatymas.

A. Digrienė pažymi, jog Aprašo nuostatą atliepia Įstatymas, todėl Savivaldybės administracija turėtų išnagrinėti A. Dumbrauskaitės keliamą problemą ir pateikti pareiškėjai atsakymą, išaiškinant jos teises ir galimybes gauti kompensacijas.

K. Bagdonas, išklausęs išsakytų nuomonių, siūlo Kreipimosi dėl Aprašo 31.3 papunkčio pakeitimo nepripažinti peticija (nes pareiškėjos reikalavimo sprendimas aktualus iš esmės tik jos atvejui, bet ne didesnei daliai savivaldybės gyventojų) ir perduoti Savivaldybės administracijai išnagrinėti teisės aktų nustatyta tvarka, atsakymą pateikiant pareiškėjai bei Peticijų komisijai. Teikia balsavimui dėl Kreipimosi nepripažinti peticija.

Balsavimu: už-6 (Kazys Bagdonas, Asta Digrienė, Elida Mantulovė, Arūnas Andziulis, Lina Skrupskelienė, Inga Ruibienė), vienbalsiai.

NUTARTA:

1. Kreipimosi nepripažinti peticija.

2. Perduoti Savivaldybės administracijai Kreipimąsi išnagrinėti teisės aktų nustatyta tvarka.

3. Pateikti atsakymus pareiškėjai ir Peticijų komisijai.

Posėdžio pabaiga: 14.00 val.

Posėdžio pirmininkas Kazys Bagdonas

Posėdžio sekretorė Aldutė Meniakina